પણ અનુભવના અંતે ગાંધીજીએ તેને તિલાંજલી આપી દીધી હતી. તેઓ સાદગીભર્યું જીવન જીવતા હતા. તેઓ જરૂરિયાત કરતા વધુ ચીજ વસ્તુનો ઉપયોગ કરવાનું ટાળતા હતા. તેઓ પાણીનું એક બુંદ પણ બીનજરૂરી વેડફાઈ નહિ, તેની કાળજી રાખતા હતા. ગાંધીજી અન્યના કલ્યાણ માટે સમયનો સદ્ઉપયોગ કરવાનું ચૂકતા નહિ. મને તેમના જીવનમાંથી પ્રેરણાનો ધોધ પ્રાપ્ત થયો છે. મારા અંતરમાં પ્રેરણાના ધોધના પ્રવાહે ઊર્જાનો સ્ત્રોત વહેતો મૂક્યો છે. ઊર્જારૂપી મળેલી શક્તિ મારા કાર્યને ગતિ આપે છે. જોકે કોઈવાર હતાશ અને નિરાશ થઈ જવાય છે, પણ “બાપુ” ની પ્રેરણાના જ્ઞાનપ્રકાશ વડે હું મારો માર્ગ શોધી લેવામાં સફળ રહું છું. તેથી મારું ગાડું ગબડતું રહે છે. મારી સફળતામાં મારું કોઈ પરાક્રમ નથી. મારી સફળતાનો આધાર “બાપુ” ની પ્રેરણા છે. સગવડની સવારી મને ગમતી નથી. વધુ પડતી સગવડ વ્યક્તિને નિર્બળ બનાવી દે છે. સગવડરૂપી સેવા વ્યક્તિને જરૂરિયાત કરતા જો વધુ મળે તો સેવા લેનાર વ્યક્તિની શક્તિ કુંઠિત બને છે.